Z tímu zamestnancov pľúcneho oddelenia zvolenskej nemocnice nefajčí nikto. Zástupkyňa primárky Ľubica Drábová hovorí, "všetci sme tvrdí odporcovia fajčenia." Zopár zdravotných sestier predtým fajčilo, no keď sa každý deň stretávali s ochoreniami v dôsledku fajčenia, prestali. V pacientoch majú dostatočne odstrašujúci príklad.
Niektorí pacienti sa však cigarety nedokážu vzdať, hoci im ochorenie spôsobilo fajčenie. "Opakovane sú u nás hospitalizovaní. Vedia, že fajčenie im škodí, napriek tomu fajčia naďalej. Dokonca aj pacienti, ktorí majú na pľúcach nádory," hovorí lekárka.
Väčšinu pacientov doviedli na pľúcne oddelenie zvolenskej nemocnice dôsledky fajčenia. Chronickou bronchitídou trpí každý druhý fajčiar nad 40 rokov a 90 percent všetkých bronchitikov sú fajčiari alebo bývalí fajčiari. Pod ochorenie sa podpisuje aj znečistenie ovzdušia. Podľa štatistík sú obyvatelia veľkých miest postihnutí viac ako z vidieka, ak ešte aj fajčia, riziko na ochorenie sa u nich znásobuje.
Obštrukčná bronchitída znamená zúženie priedušiek. Sliznice sú zdurené, vytvárajú hlieny a pacient pri dýchaní píska. To už je však ťažšie štádium ochorenia; aj pacient, ktorý "nepíska", ale často sa dusí a neustále kašle, má príznaky obštrukčnej bronchitídy. Tá sa vyliečiť nedá, lekári dokážu len spomaliť priebeh ochorenia, život pacienta sa však neodvratne kráti.
Na oddelení prevládajú jednoznačne muži. Zatiaľ. Lekárka Drábová podotýka, že v minulosti ženy v takej miere nefajčili ako dnes. "Pomer fajčiarov a fajčiarok sa vyrovnáva, čo sa určite odzrkadlí aj na vzorke našich pacientov," dodáva. "Ochorenie však môže spôsobiť aj pasívne fajčenie. Tiež sme mali prípad, keď žena, ktorá nikdy nefajčila, dostala rakovinu pľúc. Neskôr vysvitlo, že dlhé roky žila s manželom, ktorý fajčil v byte."
Ľuba MOJŽIŠOVÁ